paragraph_text: Studirao je u Leidenu, bio profesor u Amsterdamu, te putovao po Italiji i Francuskoj. Uz Grimmelshausena, najpoznatiji je njemački književnik 17. stoljeća. Krhko zdravlje, nedaće i užasi Tridesetogodišnjeg rata dovode ga do izrazito pesimističkog nazora na svijet, koji izbija iz njegove lirike i drame (pod utjecajem Seneke i Shakesperea). Pisao je i na latinskom jeziku. Šibao je mane svojih suvremenika i sanjao o vječnom miru u duhu duboke religioznosti. Najznačajniji je kao autor drama.